[pic] | COMISIA COMUNITĂŢILOR EUROPENE |

Bruxelles, 6.12.2007

COM(2007) 777 final

2007/0271 (COD)

Adaptare la procedura de reglementare cu control Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 2150/2002 referitor la statisticile privind deșeurile, cu privire la competențele de executare conferite Comisiei

(prezentată de Comisie)

EXPUNERE DE MOTIVE

1. Contextul propunerii

1.1 Reforma procedurilor de comitologie

Decizia 1999/468/CE a Consiliului din 28 iunie 1999 de stabilire a normelor de execuție conferite Comisiei[1] a fost modificată prin Decizia 2006/512/CE a Consiliului din 17 iulie 2006[2].

Articolul 5a din Decizia 1999/468/CE modificată introduce o nouă procedură de reglementare cu control în cazul măsurilor cu caracter general concepute în vederea modificării unor elemente neesențiale ale unui act de bază adoptat în conformitate cu procedura menționată la articolul 251 din tratat, inclusiv prin eliminarea unora dintre aceste elemente sau prin completarea actului prin adăugarea unor noi elemente neesențiale.

1.2. Aliniere prioritară și aliniere generală

Într-o declarație comună[3], Parlamentul, Consiliul și Comisia au adoptat o listă a actelor de bază care trebuiau adaptate urgent la decizia modificată pentru a încorpora noua procedură de reglementare cu control (aliniere prioritară). Pentru ca procedura de reglementare cu control să poată fi aplicată și celorlalte acte care au fost adoptate prin codecizie și care se aplicau deja în momentul intrării în vigoare a Deciziei 2006/512/CE, declarația comună invită, de asemenea, la adaptarea acestor acte în conformitate cu procedurile aplicabile (aliniere generală).

Comisia s-a angajat să examineze toate aceste acte în scopul de a prezenta propuneri legislative, înainte de sfârșitul anului 2007, pentru a le adapta, dacă este necesar, la noua procedură de reglementare cu control[4].

1.3. Metoda urmată

După cum s-a menționat în Comunicarea Comisiei către Parlamentul European și Consiliu din […], Comisia a examinat cu atenție toate instrumentele adoptate conform procedurii de co-decizie, în scopul identificării celor care abilitează Comisia să adopte măsuri cu caracter general concepute în vederea modificării unor elemente neesențiale ale actului de bază respectiv. Astfel, Comisia a putut să identifice peste 200 de acte care trebuie sa facă obiectul unei adaptări.

Unele din aceste acte se găsesc și în programul de codificare al Comisiei. Acesta este cazul Regulamentului (CE) nr. 2150/2002 referitor la statisticile privind deșeurile[5]. În funcție de progresul realizat în procesul de codificare, adaptarea la noua procedură trebuie efectuată fie prin conversia propunerii codificate într-o reformulare, fie, precum în cazul de față, prin modificare legislativă.

2. ELEMENTE JURIDICE ALE PROPUNERII

Obiectivul adaptării este de a introduce procedura de reglementare cu control, astfel cum este prevăzută la articolul 5a din Decizia 1999/468/CE modificată. În acest caz, Regulamentul (CE) nr. 2150/2002 prevede abilitarea Comisiei pentru definirea criteriilor corespunzătoare de evaluare a calității precum și a conținutului rapoartelor de calitate, pentru punerea în aplicare a rezultatelor studiilor pilot și pentru adaptarea conținutului anexelor. Întrucât aceste măsuri au un domeniu general de aplicare și sunt destinate să modifice elemente neesențiale ale regulamentului (CE) nr. 2150/2002, inclusiv prin completarea acestuia prin adăugarea de noi elemente neesențiale, ele trebuie adoptate în conformitate cu procedura de reglementare cu control prevăzută la articolul 5a din Decizia 1999/468/CE.

Întrucât actul de bază este un regulament, adaptarea trebuie efectuată printr-un act echivalent.

2007/0271 (COD)

Adaptare la procedura de reglementare cu control Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 2150/2002 referitor la statisticile privind deșeurile, cu privire la competențele de executare conferite Comisiei

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 285 alineatul (1),

având în vedere propunerea Comisiei[6],

având în vedere avizul Comitetului Economic și Social European[7],

în conformitate cu procedura prevăzută în articolul 251 din tratat[8],

întrucât:

(1) Regulamentul (CE) nr. 2150/2002 al Parlamentului European și al Consiliului cu privire la statisticile asupra deșeurilor[9] prevede ca anumite măsuri să fie adoptate în conformitate cu Decizia 1999/468/CE a Consiliului din 28 iunie 1999 de stabilire a procedurii de exercitare a competenței de execuție conferită Comisiei[10].

(2) Decizia 1999/468/CE a fost modificată prin Decizia 2006/512/CE, care a introdus procedura de reglementare cu control în cazul măsurilor cu caracter general concepute în vederea modificării unor elemente neesențiale ale unui act de bază adoptat în conformitate cu procedura menționată la articolul 251 din tratat, inclusiv prin eliminarea unora dintre aceste elemente sau prin completarea actului prin adăugarea unor noi elemente neesențiale.

(3) În conformitate cu declarația comuna a Parlamentului European, a Consiliului și a Comisiei cu privire la Decizia 2006/512/CE, pentru ca această nouă procedură să fie aplicabilă actelor deja in vigoare adoptate potrivit procedurii stabilite la articolul 251 din tratat, respectivele acte trebuie să fie adaptate în conformitate cu procedurile aplicabile.

(4) În ceea ce privește Regulamentul (CE) nr. 2150/2002, Comisia ar trebui, în special, să fie împuternicită să definească criteriile corespunzătoare de evaluare a calității precum și a conținutului rapoartelor de calitate, să pună în aplicare rezultatele studiilor pilot și să adapteze conținutul anexelor. Întrucât aceste măsuri au un domeniu general de aplicare și sunt destinate să modifice elemente neesențiale ale regulamentului (CE) nr. 2150/2002, inclusiv prin completarea prezentului regulament prin adăugarea de noi elemente neesențiale, ele trebuie adoptate în conformitate cu procedura de reglementare cu control prevăzută la articolul 5a din Decizia 1999/468/CE.

(5) Regulamentul (CE) nr. 2150/2002 trebuie modificat în consecință,

ADOPTĂ PREZENTUL REGULAMENT:

Articolul 1

Regulamentul (CE) nr. 2150/2002 se modifică după cum urmează:

1. la articolul 1, alineatul (5) se înlocuiește cu următorul text:

„5. Comisia elaborează un tabel de echivalență între nomenclatorul statistic din anexa III și lista deșeurilor stabilită prin Decizia 2000/532/CE a Comisiei. Aceste măsuri care au ca scop modificarea elementelor neesențiale ale prezentului regulament prin completarea lui sunt adoptate în conformitate cu procedura de reglementare cu control prevăzută la articolul 7 alineatul (3)”.

2. La articolul 3, alineatul (1) se înlocuiește cu următorul text:

„1. Statele membre, respectând condițiile de calitate și de precizie care urmează să fie stabilite în conformitate cu procedura menționată la alineatul (2), obțin datele necesare pentru precizarea caracteristicilor enumerate la anexele I și II printr-unul dintre următoarele mijloace:

- sondaje,

- surse administrative sau de alt tip, cum ar fi declarațiile obligatorii în sensul legislației comunitare privind gestionarea deșeurilor,

- proceduri de estimare statistică pe bază de probe prelevate în mod aleatoriu sau de indicatori estimativi referitori la deșeuri sau

- o combinație a acestor mijloace.

Condițiile de calitate si de precizie sunt definite de către Comisie. Aceste măsuri care au ca scop modificarea elementelor neesențiale ale prezentului regulament prin completarea lui sunt adoptate în conformitate cu procedura de reglementare cu control prevăzută la articolul 7 alineatul (3).

Pentru a reduce sarcina de lucru, autoritățile naționale și Comisia, în limitele și condițiile stabilite de fiecare stat membru și de Comisie în domeniile lor respective de competență, au acces la surse de date administrative”.

3. La articolul 5, alineatul (4) se înlocuiește cu următorul text:

„4. Pe baza concluziilor acestor studii pilot, Comisia informează Parlamentul European și Consiliul cu privire la posibilitățile de întocmire a statisticilor pentru activitățile și caracteristicile incluse în studiile pilot privind importurile și exporturile de deșeuri. Măsurile necesare de punere în aplicare sunt adoptate de către Comisie. Aceste măsuri care au ca scop modificarea elementelor neesențiale ale prezentului regulament prin completarea lui sunt adoptate în conformitate cu procedura de reglementare cu control prevăzută la articolul 7 alineatul (3)”.

4. Articolul 6 se înlocuiește cu următorul text:

„ARTICOLUL 6

Măsuri de punere în aplicare

1. Măsurile necesare pentru punerea în aplicare a prezentului regulament se adoptă în conformitate cu procedura prevăzută la articolul 7 alineatul (2).

Aceste măsuri se referă, în special, la:

a) elaborarea rezultatelor în conformitate cu articolul 3 alineatele (2), (3) și (4), luând în considerare structurile economice și condițiile tehnice existente într-un stat membru. Aceste măsuri pot autoriza un stat membru să nu comunice anumite elemente incluse în clasificare, cu condiția să se demonstreze că acest fapt nu are decât un efect limitat asupra calității statisticilor. În toate cazurile, atunci când se acordă derogări, se transmite cantitatea totală de deșeuri pentru fiecare dintre rubricile menționate la anexa I secțiunea 2 punctul 1 și secțiunea 8 punctul 1;

b) stabilirea unor proceduri corespunzătoare pentru comunicarea rezultatelor de către statele membre în termen de doi ani de la data intrării în vigoare a prezentului regulament;

2. Sunt adoptate în conformitate cu procedura de reglementare cu control menționată la articolul 7 alineatul 3, măsurile concepute pentru a modifica sau a completa elemente neesențiale ale prezentului regulament care se referă în special la:

a) adaptarea la progresul economic și tehnic în ceea ce privește colectarea și prelucrarea statistică a datelor, precum și prelucrarea și transmiterea rezultatelor;

b) adaptarea specificațiilor prevăzute la anexele I, II și III;

c) definirea criteriilor corespunzătoare de evaluare a calității precum și a conținutului rapoartelor de calitate prevăzute la secțiunea 7 a anexelor I și II;

d) punerea în aplicare a rezultatelor studiilor pilot în conformitate cu articolul 4 alineatul (3) și cu articolul 5 alineatul (1)”.

5. Articolul 7 se înlocuiește cu următorul text:

„ARTICOLUL 7

Comitetul

1. Comisia este sprijinită de Comitetul pentru programul statistic, instituit prin articolul 1 din Decizia 89/382/CEE, Euratom.

2. În cazul în care se face trimitere la prezentul alineat, se aplică articolele 5 și 7 din Decizia 1999/468/CE, cu respectarea dispozițiilor articolului 8 din aceasta.

Perioada prevăzută la articolul 5 alineatul (6) din Decizia 1999/468/CE este de trei luni.

3. În cazul în care se face trimitere la prezentul alineat, se aplică articolele 5a, alineatele 1-4 și articolul 7 din Decizia 1999/468/CE, cu respectarea dispozițiilor articolului 8 din prezenta decizie.

4. Comisia transmite comitetului instituit prin Directiva 2006/12/CE proiectul de măsuri pe care intenționează să îl înainteze Comitetului pentru programul statistic”.

6. La articolul (8), expresia „articolului 7 alineatul (2)” se înlocuiește cu expresia „articolului 7 alineatul (3)”.

7. Anexa I se modifică după cum urmează:

8. La secțiunea 2, ultima frază de la punctul 2 se modifică după cum urmează:

„Pe baza concluziilor acestora, Comisia adopta măsurile necesare de punere în aplicare. Aceste măsuri care au ca scop modificarea elementelor neesențiale ale prezentului regulament prin completarea lui sunt adoptate în conformitate cu procedura de reglementare cu control prevăzută la articolul 7 alineatul (3)”.

9. Punctul 1 din secțiunea 7 se înlocuiește cu următorul text:

„1. Pentru fiecare rubrică prevăzută la secțiunea 8 (activități și gospodării) statele membre indică procentul între statisticile întocmite și totalitatea deșeurilor din aceeași rubrică. Cerințele minime privind acoperirea sunt definite de Comisie. Aceste măsuri care au ca scop modificarea elementelor neesențiale ale prezentului regulament prin completarea lui sunt adoptate în conformitate cu procedura de reglementare cu control prevăzută la articolul 7 alineatul (3)”.

10. Anexa II se modifică după cum urmează:

11. Punctul 1 din secțiunea 7 se înlocuiește cu următorul text:

„1. Pentru caracteristicile enumerate la secțiunea 3 și pentru fiecare rubrică a diferitelor tipuri de operațiuni menționate la secțiunea 8 punctul 2, statele membre indică procentul între statisticile întocmite și totalitatea deșeurilor din rubrica respectivă. Cerințele minime privind acoperirea sunt definite de Comisie. Aceste măsuri care au ca scop modificarea elementelor neesențiale ale prezentului regulament prin completarea lui sunt adoptate în conformitate cu procedura de reglementare cu control prevăzută la articolul 7, alineatul (3)”.

12. La secțiunea 8, ultima frază de la punctul 3 se modifică după cum urmează:

„Pe baza concluziilor acestora, Comisia adoptă măsurile necesare de punere în aplicare. Aceste măsuri care au ca scop modificarea elementelor neesențiale ale prezentului regulament prin completarea lui sunt adoptate în conformitate cu procedura de reglementare cu control prevăzută la articolul 7 alineatul (3)”.

Articolul 2

Prezentul regulament intră în vigoare în a douăzecia zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Parlamentul European Pentru Consiliu

Președintele Președintele

[1] JO L 184, 17.7.1999, p. 23. Decizie modificată prin Decizia 2006/512/CE (JO L 200, 22.7.2006, p. 11).

[2] JO L 200, 22.7.2006, p. 11.

[3] JO C 255, 21.10.2006, p. 1.

[4] PE 376.314v01-00 – A6-0236/2006 (declarație a Comisiei anexată la raportul Parlamentului)

[5] JO L 332 din 9.12.2002, p. 1. Regulament modificat ultima dată de Regulamentul (CE) nr. 1893/2006 (JO L 393, 30.12.2006, p. 1).

[6] JO C din, p.

[7] JO C din, p.

[8] JO C din, p.

[9] JO L 332 din 9.12.2002, p. 1. Regulament modificat ultima dată de Regulamentul (CE) nr. 1893/2006 (JO L 393, 30.12.2006, p. 1).

[10] JO L 184, 17.7.1999, p. 23. Decizie modificată prin Decizia 2006/512/CE (JO L 200, 22.7.2006, p. 11).